# Kasenn

Ur gasenn (-dour), ur froud-veur (meurvorel), ur froud-vor pe ur vorfroud a c'hoarvez pa vez kas gant an dour war gorre un dolzennad dour pe en donder anezhi ; kasennoù bras pe vrasoc'h zo er mor. Implijet e vez ar ger kasenn koulz hag e ledennadoù dour hag en dourredennoù ivez. Dre ar c'hasennoù e vez dastumet gremm diwar implij ar milinoù (war ar stêrioù hag an aberioù) pe ar stankelloù dourdredan. Klask a reer sevel milinoù-dour e strad ar mor evit tapout gremm diwar ar c'hasennoù don.

## Kasennoù-mor bras

Ouzhpenn meur a gasenn-vor lec'hel, darn anezho dindan levezon ar mareoù-mor (ar mareennoù vez graet anezho), ez eus kasennoù o redek er meurvorioù war gehedoù divent. Ur pouez bras o deus e buhez an dud hag en armerzh p'o deus ul levezon war an hin ha war ar beskerezh. Kasenn ar Gulf Stream a zegas un hin dommoc'h e Gwalarn Europa ; e Perou hag e Japan, el lec'h ma kej ar c'hasennoù yen ha tomm, e kav ar besketaerien pesked a-gementadoù bras. Dre ziforc'hioù etre gwrezverkoù an dour mor ha dre ziforc'hioù holenegezh ennañ e vez kaset ar c'hasennoù bras da redek. Gremm an Heol ha lusk an Douar eo orinoù pennañ an diforc'hioù-se. Pa vez ahel an Douar kostez e-keñver an Heol ez erru nebeutoc'h a c'hremm war bennahel an Norzh ha hini ar Su eget war ar c'heheder (etre an trovanoù) ken e resev an takad etretrovanel kement gremm ha pep all eus peurrest an Douar. Evit ma vije ur c'hempouez etre ar c'hementadoù gwrez e fiñv an aergelc'h hag ar meurvorioù, ha diouzh ar fiñvoù-se e teu daou zoare kasennoù :
* kasennoù gorre broudet gant an diforc'hioù a wrezverkoù hag ivez an avelioù, an holl dindan levezon nerzh Coriolis ;
* kasennoù don broudet gant an diforc'hioù a wrezverkoù a zo etre un eil ledred d'egile ken ez eus diforc'hioù holenegezh a gas an dour yenoc'h ha nebeutoc'h sall da c'henel ur gasenn don.

## Kasennoù e morioù ar bed

| Meurvor Arktikel | Meurvor Atlantel | Meurvor Habask | Meurvor Indez | Meurvor Antarktikel |
| Kasenn Greunland ar Reter Kasenn Norvegia | Gulf Stream Kasenn ar Casquets Kasenn ar Fromveur (Breizh) Kasenn ar gazeg Kasenn al Labrador (kornôg Kanada) Kasenn Atlantel Norzh Kasenn an Antilhez Kasenn ar Garibed Kasenn Brazil Kasenn ar C'hab Horn Kasenn an Inizi Kanariez Kasenn Ginea Kasenn Angola Kasenn Venguela (Mervent Afrika Kasenn Norzh Brazil Kasenn an Inizi Maloù Kasenn Norzh ar C'heheder Kasenn Portugal Kasenn Atlantel Su Kasenn Su ar C'heheder Kasenn ar Spitzberg Kasenn Greunland ar C'hornôg | Kasenn Alaska Kasenn Humbolt (Perou) Kouro-Chivo Oya-Chivo Kasenn Inizi an Aleouted Kasenn Kalifornia Kasenn Kamtchatka Kasenn Mindanao Kasenn Norzh ar C'heheder Enepkasenn ar C'heheder Kasenn Cromwell (don eo) Kasenn Aostralia ar Reter Kasenn Norzh ar Meurvor Habask Kasenn Su ar C'heheder | Kasenn ar Pikernioù Kasenn Madagaskar ar Reter Enepkasenn ar C'heheder Kasenn Indonezia Kasenn Leeuwin Kasenn Madagaskar Kasenn Mozambik Kasenn Somalia Enepkasenn Aostralia ar Su Kasenn Su ar C'heheder Kasenn monson Indez Kasenn Aostralia ar C'hornôg Kasenn an Avel-gornôg | Kasenn drobennahelel Antarktika (West Wind Drift) Kasenn-dro Weddell |

## Gwelet ivez

* Kas dourwrezel
* Kas gwrezhalenel
* Gremm diwar gasennoù-mor

## Liammoù diavaez

* C.A.R.T.H.E. (en)
* Coastal Ocean Monitoring Program (en)